Johor Bahru Sentral

Johor Bahru Sentral ataupun secara ringkasnya JB Sentral merupakan stesen sentral ibu kota kedua di Malaysia dan stesen kereta api utama yang terletak di bandar raya Johor Bahru, Johor. Stesen ini juga merupakan stesen kereta api paling selatan di Malaysia. Ia dibuka pada tahun 2010 bagi menggantikan Stesen Keretapi Johor Bahru yang lama (kini Muzium KTM), terletak 200 meter selatan dari stesen ini. Stesen ini telah dirasmikan oleh Sultan Johor, Sultan Ibrahim ibni Sultan Iskandar pada tahun 2010. JB Sentral juga merupakan hab pengangkutan utama bagi sekitar metropolitan Johor Bahru, memberi perkhidmatan kepada penduduk di sekitar bandar Kota Tinggi (40 km ke pusat bandar) dan sekitar bandar Pontian Kechil (45 km ke pusat bandar). Sejarah Stesen kereta api JB Sentral merupakan stesen kereta api utama di negeri Johor yang serupa dengan KL Sentral di Kuala Lumpur yang mana mempunyai keluasan sebanyak 79,000 meter persegi. Hab ini mempunyai sebuah stesen kereta api yang dikendalikan oleh Keretapi Tanah Melayu Berhad, dibuka pada 21 Oktober 2010) serta terminal bas dan teksi. JB Sentral juga sebahagian daripada Gerbang Selatan Bersepadu yang terletak di antara Jalan Tun Abdul Razak dengan Jalan Jim Quee. Ianya dihubungkan dengan pusat membeli belah Johor Bahru City Square melalui jejantas yang disediakan.